ananddey/assamese-wiki-corpus huggingface dataset:
মেনেহুনে

মেনেহুনে (ইংৰাজী: Menehune) হাৱাই পৰম্পৰা অনুসৰি বাওনা মানুহৰ এটা পৌৰাণিক জাতি৷ এই জাতিটো হাৱাই দ্বীপপুঞ্জৰ গভীৰ অৰণ্য আৰু আভ্যন্তৰীণ উপত্যকাত মানুহৰ বসতিৰ পৰা বহু দূৰত লুকাই বাস কৰে বুলি কোৱা হয়।

মেনেহুনেসকলক চমৎকাৰ শিল্পী বুলি বৰ্ণনা কৰা হৈছে। তেওঁলোকে মন্দিৰ (heiau), মাছৰ পুখুৰী, ৰাস্তা, নাও, ঘৰ সাজিছিল। হাৱাই লোককথাত মেনেহুনেৰ দ্বাৰা নিৰ্মাণ কৰা বুলি বিশ্বাস কৰা এনে কিছুমান স্মৃতিচিহ্ন এতিয়াও আছে। বহু শতিকাৰ আগতে পলিনেছিয়াৰ পৰা বসতিপ্ৰধান লোক অহাৰ আগতেই তেওঁলোক হাৱাইত বাস কৰিছিল বুলি কোৱা হয়। তেওঁলোকৰ প্ৰিয় খাদ্য হ’ল কল (maiʻa), আৰু তেওঁলোকে মাছো ভাল পায়। কিংবদন্তি অনুসৰি মেনেহুনে কেৱল ৰাতিৰ সময়তহে স্থপতিবোৰ নিৰ্মাণ কৰিবলৈ ওলাই আহে। কিন্তু ৰাতিৰ ভিতৰত যদি তেওঁলোকে নিজৰ কাম সম্পূৰ্ণ কৰিব নোৱাৰে তেন্তে তেনেকৈয়ে এৰি থৈ যায়। তেওঁলোকৰ সন্তান আৰু তেওঁলোকৰ সৈতে জড়িত মানুহৰ বাহিৰে আন কোনোৱে মেনেহুনেক দেখা নাপায়।

তত্ত্বসমূহ

মাৰ্থা ৱাৰেন বেকৱিথৰ গ্ৰন্থ হাৱাইয়ান এ কে এ আইলেনেছ মিথ′ল′জিত (Hawaiian AKA Ilenes Mythology) বনাঞ্চলত বাস কৰা কেইবাটাও জাতিৰ কথা উল্লেখ আছে: ইলিন আইৰেনছ, যিসকল বৃহৎ আকাৰৰ বন্য চিকাৰী আছিল, তেওঁলোক লুয়া-নুউ, মু মানুহ আৰু ৱা মানুহৰ বংশধৰ আছিল।

অন্য কিছুমান তথ্যমতে হাৱাইত প্ৰথমে মাৰ্কেছাছ দ্বীপপুঞ্জৰ পৰা অহা লোকসকলে আৰু দ্বিতীয়তে টাহিটিৰ পৰা অহা লোকসকলে হাৱাইত বসতি স্থাপন কৰিছিল। টাহিটিয়ান লোকসকলে "সাধাৰণ" লোকসকলক অত্যাচাৰ কৰিছিল৷ তেওঁলোক পাহাৰলৈ পলাই গৈছিল আৰু টাহিটিয়ান ভাষাত তেওঁলোকক মানাহুনে বুলি কোৱা হৈছিল। এই ধাৰণাটোৰ সমৰ্থকসকলে ১৮২০ চনত দ্বীপটোত কৰা লোকপিয়লৰ কথা আঙুলিয়াই দিয়ে, য'ত ৬৫ জন লোকক মেনেহুনে বুলি তালিকাভুক্ত কৰা হৈছিল।

তথ্য সংগ্ৰহ

শ্ৰেণী:কিংবদন্তিমূলক জীৱ
গ্ৰেচ মাৰ্কছ

গ্ৰেচ মাৰ্কছ (প্ৰায় ১৮২৮ – প্ৰায় ১৮৭৩ চনৰ পিছত) ১৮৪৩ চনত অণ্টাৰিঅ'ৰ ৰিচমণ্ড হিলত নিজৰ নিয়োগকৰ্তা থমাছ কিনিয়াৰ আৰু তেওঁৰ গৃহকৰ্মী নেন্সি মণ্টগোমাৰীৰ হত্যাকাণ্ডৰ সৈতে জড়িত এগৰাকী আইৰিছ-কানাডিয়ান দাসী আছিল। কিনিয়াৰৰ হত্যাকাণ্ডৰ বাবে তাইৰ দোষী সাব্যস্ত হোৱাটো বিতৰ্কিত আছিল আৰু মাৰ্কছ প্ৰকৃততে হত্যাকাণ্ডত সহায়ক আছিল নে কেৱল অজানিতে আনুষংগিক আছিল সেই লৈ বহু বিতৰ্কৰ সৃষ্টি হৈছিল। মাৰ্কছ আছিল মাৰ্গাৰেট এটউডৰ ঐতিহাসিক কল্পকাহিনী উপন্যাস এলিয়াছ গ্ৰেচ আৰু ইয়াৰ অভিযোজন অন্যান্য মাধ্যমত।

প্ৰাথমিক জীৱন

মাৰ্কছৰ জন্ম আৰু ডাঙৰ-দীঘল হৈছিল আয়াৰলেণ্ডৰ আলষ্টাৰত। তেওঁৰ পিতৃ জন মাৰ্কছ আছিল এজন শিলৰ কাম কৰা আৰু এজন গালি-গালাজ কৰা মদ্যপায়ী। পিতৃ-মাতৃ আৰু আঠজন ভাই-ভনীৰ সৈতে তেওঁ ১৮৪০ চনত উচ্চ কানাডালৈ প্ৰব্ৰজন কৰে, যেতিয়া গ্ৰেচৰ বয়স বাৰ বছৰ আছিল। কানাডালৈ যোৱাৰ পথত জাহাজত তেওঁৰ মাকৰ মৃত্যু হয় আৰু তেওঁক সাগৰত সমাধিস্থ কৰা হয়।

হত্যাকাণ্ড

মাৰ্কছে য়ং ষ্ট্ৰীটৰ কৃষক থমাছ কিনিয়াৰৰ ঘৰত দাসী হিচাপে নিযুক্তি পাইছিল, যিয়ে নিজৰ গৃহকৰ্মী নেন্সি মণ্টগোমাৰীৰ সৈতে যৌন সম্পৰ্কত ৰাখিছিল। ১৮৪৩ চনৰ জুলাই মাহত কিনিয়াৰ আৰু মণ্টগোমেৰীক জেমছ মেকডাৰমট নামৰ এজন চাকৰে হত্যা কৰে। কিনিয়াৰক গুলীয়াই হত্যা কৰা হয় আৰু মৃত্যুৰ সময়ত গৰ্ভৱতী মণ্টগোমেৰীৰ মূৰত কুঠাৰেৰে আঘাত কৰা হয় আৰু তাৰ পিছত ডিঙি চেপি হত্যা কৰা হয় আৰু তাৰ পিছত তেওঁক এটা ডাঙৰ টাবৰ তলত লুকুৱাই থোৱা হয়। "মেৰী হুইটনী" ছদ্মনামেৰে মাৰ্কছে মেকডাৰমটৰ সৈতে আমেৰিকালৈ পলায়ন কৰে যদিও নিউয়ৰ্কৰ লুইষ্টনত তেওঁলোকক গ্ৰেপ্তাৰ কৰি টৰণ্টোলৈ বিতাড়িত কৰা হয়। মাৰ্কছে এই দ্বৈত হত্যাকাণ্ডত অংশগ্ৰহণ কৰিছিল নে নাই সেয়া এতিয়াও স্পষ্ট হোৱা নাই। মাৰ্কছৰ শাস্তি অৱশ্যে আজীৱন কাৰাদণ্ডলৈ হ্ৰাস কৰা হয় যিটো তেওঁ কিংষ্টন কাৰাগাৰত কটায়। এটা সময়ত (৪ মে’, ১৮৫২ – ১৮ আগষ্ট, ১৮৫৩) তেওঁক আশ্ৰয় শিবিৰত ৰখা হৈছিল যদিও পিছলৈ তেওঁক কিংষ্টন কাৰাগাৰলৈ ঘূৰাই অনা হয়। ১৮৭২ চনত প্ৰায় ত্ৰিছ বছৰ কাৰাগাৰত থকাৰ পিছত মাৰ্কছক ক্ষমা কৰি উত্তৰ নিউয়ৰ্কলৈ গুচি যায়। ইয়াৰ পিছত তেওঁৰ কোনো শুংসূত্ৰ পোৱা নাযায়।

তথ্যসূত্ৰ

শ্ৰেণী:আয়াৰলেণ্ডৰ ব্যক্তি
শ্ৰেণী:মৃত্যুুদণ্ডপ্ৰাপ্ত মহিলা
সন্ধ্যা শান্তাৰাম

সন্ধ্যা শান্তাৰাম (জন্ম নাম: বিজয়া দেশমুখ) এগৰাকী ভাৰতীয় অভিনেত্ৰী। স্বামী ভি শান্তাৰামৰ দ্বাৰা পৰিচালিত ১৯৫০-১৯৬০ৰ দশকৰ বিভিন্ন হিন্দী আৰু মাৰাঠী চলচ্চিত্ৰত কৰা অভিনয়ৰ বাবে তেওঁ বেছিকৈ পৰিচিত; যিবোৰৰ ভিতৰত আটাইতকৈ উল্লেখযোগ্য হ’ল ঝনক ঝনক পায়েল বাজে (১৯৫৫), দো আঁখে বাৰ হাথ (১৯৫৮), নৱৰং (১৯৫৯) আৰু মাৰাঠী ছবি পিঞ্জৰা (১৯৭২) আৰু অমৰ ভূপালি (১৯৫১)।

কেৰিয়াৰ

ভি শান্তাৰামে তেওঁৰ ছবি অমৰ ভূপালি (১৯৫১)ৰ বাবে অভিনয় কৰিবলৈ নতুন মুখ বিচাৰি থাকোঁতে সন্ধ্যাক আৱিষ্কাৰ কৰিছিল। ছবি নিৰ্মাতাগৰাকীক যিটো কথাই আচৰিত কৰিছিল, সেয়া হ'ল তেওঁৰ সুমধুৰ কণ্ঠ, যিটো তেওঁৰ দ্বিতীয় পত্নী অভিনেত্ৰী জয়শ্ৰীৰ সৈতে আচৰিত ধৰণে মিল আছিল। পিছত জয়শ্ৰীয়ে তেওঁক এৰি যোৱাৰ পিছত সন্ধ্যাই শান্তাৰামক বিয়া কৰায়। ১৯৫২ চনত সন্ধ্যাই তেওঁৰ মাৰাঠী ছবি অমৰ ভূপালীত কবি হোনাজী বালাৰ হেঁপাহৰ কণ্ঠশিল্পীৰ চৰিত্ৰত অভিনয় কৰি অভিনেত্ৰী হিচাপে আত্মপ্ৰকাশ কৰে। তাৰ পাছত শান্তৰামৰ প্ৰায়বোৰ ছবিতে অভিনয় কৰিবলৈ সক্ষম হয়। তেওঁৰ পৰৱৰ্তী ছবি তিন বাট্টি চাৰ ৰাস্তা (১৯৫৩)ত তেওঁ কোকিলা নামৰ এগৰাকী দৰিদ্ৰ ছোৱালীৰ চৰিত্ৰত অভিনয় কৰিছিল, যিগৰাকীক ক’লা ছালৰ বাবে অসুন্দৰী বুলি গণ্য কৰা হৈছিল, কিন্তু যিগৰাকীয়ে গোপনে এগৰাকী সুন্দৰ গায়িকাৰ কণ্ঠৰে ৰেডিঅ’ তাৰকা হৈ পৰিছিল। তেওঁৰ কোকিলা নামটোৰ দৰেই তেওঁৰো ধুনীয়াকৈ গান গোৱা কুলি চৰাইৰ মাতৰ সৈতে মিল আছিল। এই চৰিত্ৰটোৰ বাবে সন্ধ্যাই ডাৰ্ক মেকআপ কৰিবলগীয়া হৈছিল।

নৃত্যৰ কোনো আনুষ্ঠানিক প্ৰশিক্ষণ নথকাৰ বাবে সহ অভিনেতা গোপী কৃষ্ণৰ পৰা ঝনক ঝানক পায়েল বাজে ছবিৰ বাবে শাস্ত্ৰীয় নৃত্যৰ নিবিড় শিক্ষা গ্ৰহণ কৰে। ছবিখনত দুয়ো দুগৰাকী কথক নৃত্যশিল্পীৰ চৰিত্ৰত অভিনয় কৰিছিল, যিয়ে গুৰুত্বপূৰ্ণ প্ৰতিযোগিতাৰ বাবে প্ৰস্তুতি চলাই আছিল, আৰু প্ৰেমত পৰিছিল, যাৰ বাবে তেওঁলোকৰ নৃত্য গুৰুৰ তিৰস্কাৰৰ সন্মুখীন হ’বলগীয়া হয়। ছবিখনে অতি সফল হৈ চাৰিটা ফিল্মফেয়াৰ বঁটাৰ লগতে হিন্দী ভাষাৰ শ্ৰেষ্ঠ কাহিনীচিত্ৰৰ ৰাষ্ট্ৰীয় চলচ্চিত্ৰ বঁটাও লাভ কৰে। সন্ধ্যাই স্বামীৰ বিপৰীতে দো আঁখে বাৰ হাথ ছবিত অভিনয় কৰিছিল, য'ত তেওঁ চম্পাৰ চৰিত্ৰত অভিনয় কৰিছিল, যি এগৰাকী খেলনা বিক্ৰেতা যিয়ে ৱাৰ্ডেন আৰু কয়দীসকলক তেওঁলোকৰ জেলৰ বাহিৰত খোজ কাঢ়ি যোৱাৰ সময়ত মোহিত কৰে৷

নৱৰঙত তেওঁ শিৰোনাম চৰিত্ৰটোৰ সাধাৰণ পত্নী, এগৰাকী কবিৰ চৰিত্ৰত অভিনয় কৰিছিল, যিয়ে তেওঁক তেওঁৰ সুন্দৰ আৰু ইন্দ্ৰিয়গৰ্ভ ম্যুজ হিচাপে এক কল্পনাপ্ৰসূত ভাবমূৰ্তি সৃষ্টি কৰে। ছবিখনত আৰে জা ৰে হট নটখট নামৰ হোলী গীতটো আছিল, য'ত সন্ধ্যাই নৃত্যৰ নেপূৰ পিন্ধি হাতীৰ সৈতে নাচিছে। ইয়াৰ পিছত তেওঁ মহাভাৰতৰ শকুন্তলাৰ কাহিনীৰ চলচ্চিত্ৰ সংস্কৰণ স্ত্ৰী (১৯৬১) ছবিত অভিনয় কৰে। মহাকাব্যখনত শকুন্তলা আৰু তেওঁৰ পুত্ৰ ভাৰতে সিংহৰ মাজত অৰণ্যত বাস কৰা বুলি উল্লেখ থকাৰ বাবে শান্তৰামে কিছুমান দৃশ্যত প্ৰকৃত সিংহক অন্তৰ্ভুক্ত কৰাৰ সিদ্ধান্ত লয়। এই দৃশ্যবোৰৰ বাবে সন্ধ্যাৰ কোন “ডাবল’’ নাছিল; তেওঁ সিংহৰ প্ৰশিক্ষকৰ আঁৰত সিংহৰ সৈতে পিঞ্জৰাত অনুশীলন কৰি প্ৰস্তুতি চলাইছিল। সন্ধ্যাৰ শেষৰটো ডাঙৰ ভূমিকা আছিল পিঞ্জৰাৰ মাৰাঠী সংস্কৰণত; তেওঁৰ চৰিত্ৰ আছিল এগৰাকী তামাছা শিল্পী যিয়ে তেওঁক সংস্কাৰ কৰিবলৈ ওলাই অহা স্কুলৰ শিক্ষকৰ প্ৰেমত পৰে, যাৰ চৰিত্ৰৰ জৰিয়তে শ্ৰীৰাম লাগুৱে তেওঁৰ চলচ্চিত্ৰ জগতত আত্মপ্ৰকাশ কৰিছিল।

২০০৯ চনত নৱৰঙৰ ৫০ বছৰীয়া জয়ন্তী উপলক্ষে ভি শান্তাৰাম বঁটা প্ৰদান অনুষ্ঠানত তেওঁ বিশেষভাৱে উপস্থিত হয়।

তথ্য সূত্ৰ

শ্ৰেণী:ভাৰতীয় অভিনেত্ৰী
ঋত্বিকা সেন

ঋত্বিকা সেন এগৰাকী ভাৰতীয় চলচ্চিত্ৰ অভিনেত্ৰী আৰু মডেল। তেওঁ মূলতঃ বাংলা আৰু তামিল ছবিত অভিনয় কৰে। কলিকতা টাইমছৰ ২০১৫ চনৰ আটাইতকৈ বাঞ্ছনীয় মহিলাৰ তালিকাত তেওঁৰ নাম আছিল।

কৰ্মজীৱন

২০১২ চনত শ্ব’বিজ উদ্যোগত ১০০% লাভ চিনেমাখনৰ জৰিয়তে ঋত্বিকা সেনে ছবিজগতৰ যাত্ৰা আৰম্ভ কৰিছিল। চিনেমাখনত জিৎ আৰু কোয়েল মল্লিকৰ সৈতে তেওঁ শিশু অভিনেত্ৰী হিচাপে অভিনয় কৰিছিল। একে বছৰতে দেব আৰু পূজা বসুৰ অভিনীত চেলেঞ্জ ২ চিনেমাত অভিনয় কৰে ঋত্বিকাই। ২০১৪ চনত ৰাজ চক্ৰৱৰ্তীৰ পৰিচালনাত নিৰ্মিত বৰবাদ শীৰ্ষক ছবিখনত মূলসুঁতিৰ চৰিত্ৰত অভিনয় কৰিছিল। সেই বছৰতে ঋত্বিকাই মাছুম চিনেমাত অভিনয় কৰিছিল।

চলচ্চিত্ৰপঞ্জী

এতিয়াও মুক্তি নোপোৱা চলচ্চিত্ৰসমূহক বুজায়

সকলো ছবি বাংলা ভাষাত, ভাষাটো অন্যথা উল্লেখ কৰা হৈছে।
বছৰ চলচ্চিত্ৰ ভূমিকা সন্দৰ্ভ
২০১২ ১০০% লাভ ছোনিয়া
২০১৪ মাছুম টুইংকল
বৰবাদ নন্দিনী
২০১৫ আসছে বছৰ আবাৰ হবে পিউ
আৰ্শীনগৰ জুলেখা খান
২০১৬ তুই যে আমাৰ
২০১৭ জিও পাগলা শশী
২০১৮ ৰাজা ৰাণী ৰাজী ঈশ্বা
ভিলেন স্নেহা
বাঘ বন্দি খেলা অদিতি ৰায়
২০১৯ শ্বাহজাহান ৰিজেন্সি সুপ্ৰিতা
ভূতচক্ৰ প্ৰাইভেট লিমিটেড খুশী
অ' বন্ধু আমাৰ
২০২০ ডাগালটি মাল্লী তামিল চলচ্চিত্ৰ
লাভ ষ্ট'ৰী ৰঞ্জা
নাংগা ৰোম্বা বিজি মীৰা তামিল টেলিভিছনৰ চলচ্চিত্ৰ
২০২১ মিছ কল
আমাৰ চেলেঞ্জ
২০২২ প্ৰথম বাৰেৰ প্ৰথম দেখা বাংলা চলচ্চিত্ৰ
২০২৩ নাগমতী
কোথায় তুমি

বঁটা আৰু দূৰদৰ্শন

২০১৬ চনত "আৰ্শীনগৰ" ছবিৰ বাবে ৰাইজিং ষ্টাৰ চিনেমাৰ টেলি চিনে বঁটাৰে সন্মানিত হয়
বৌ কথা কও মিলি হিচাপে (পিছলৈ তাৰ ঠাইত দৰ্শনা বনিকক নিযুক্তি দিয়া হয়) (২০০৯)
পৰী ৰাণীৰ চৰিত্ৰত বেদেৰ মেয়ে জ্যোৎস্না (২০১৯)

তথ্য উৎস

বাহ্যিক সংযোগ

শ্ৰেণী:জীৱিত ব্যক্তি
শ্ৰেণী:বঙালী ব্যক্তি
শ্ৰেণী:পশ্চিমবঙ্গৰ ব্যক্তি
শ্ৰেণী:বঙালী চলচ্চিত্ৰৰ অভিনেত্ৰী
শ্ৰেণী:ভাৰতীয় নাৰী
শ্ৰেণী:ভাৰতীয় অভিনেত্ৰী
এনেট অ'টুল

এনেট অ'টুল (ইংৰাজী: Annette O'Toole; জন্ম: এনেট টুল; ১ এপ্ৰিল, ১৯৫২) এগৰাকী আমেৰিকান অভিনেত্ৰী, গায়িকা আৰু গীতিকাৰ।

তেওঁ টেলিভিছন ধাৰাবাহিক নাছ ব্ৰিজেছত লিছা ব্ৰিজেছ, ষ্টিফেন কিংৰ মহাকাব্যিক ভৌতিক উপন্যাস ইটৰ ১৯৯০ চনৰ টেলিভিছন মিনি-চিৰিজ ৰূপান্তৰত প্ৰাপ্তবয়স্ক বেভাৰলী মাৰ্ছ, ছুপাৰমেন ৩ত লানা লেং, ৰোমাণ্টিক-কমেডী চলচ্চিত্ৰ ক্ৰছ মাই হাৰ্টত কেথী আৰু টেলিভিছন ধাৰাবাহিক স্মলভিলত মাৰ্থা কেণ্টৰ (ক্লাৰ্ক কেণ্টৰ দত্তক মাতৃ) চৰিত্ৰত কৰা অভিনয়ৰ বাবে পৰিচিত।

প্ৰাৰম্ভিক জীৱন

অ'টুলৰ জন্ম হৈছিল হিউষ্টনত। তেওঁ ডৰোথী জেৰাল্ডিন আৰু উইলিয়াম ৱেষ্ট টুল জুনিয়ৰৰ কন্যা। তেওঁৰ মাতৃয়ে নৃত্য শিক্ষা দিছিল, যিটো অ'টুলে নিজে তিনি বছৰ বয়সৰপৰাই শিকিবলৈ আৰম্ভ কৰিছিল।

অ'টুলে ১৯৮৩ চনৰ ৮ এপ্ৰিলত অভিনেতা বিল গাইছলিংগাৰৰ সৈতে বিবাহপাশত আবদ্ধ হৈছিল; ১৯৯৩ চনত তেওঁলোকৰ বিবাহ বিচ্ছেদ ঘটে। এই দম্পতীৰ দুগৰাকী কন্যা সন্তান আছে।

অ'টুলে ১৯৯৮ চনৰ টেলিভিছন চিনেমা ফাইনেল জাষ্টিছত একেলগে কাম কৰি থকাৰ সময়ত সহযোগী অভিনেতা মাইকেল মেকিনক লগ পাইছিল। মেকিনে পঢ়ি থকা ডেড বাই ছানছেট নামৰ কিতাপখনক লৈ দুয়োৰে মাজত ঘনিষ্ঠতা বৃদ্ধি পাইছিল, যাৰ মিনিচিৰিজ ৰূপান্তৰত অ'টুলে অভিনয় কৰিছিল। ১৯৯৯ চনৰ ২০ মাৰ্চত তেওঁলোক বিবাহপাশত আবদ্ধ হয় আৰু অ'টুল মেকিনৰ পূৰ্বৰ বিবাহৰ দুই পুত্ৰৰ মাহী মাক হয়। তেওঁ আৰু মেকিনৰ এক যুটীয়া সংগীত জীৱনো আছে।

তথ্যসূত্ৰ

বাহ্যিক সংযোগ

শ্ৰেণী:আমেৰিকান অভিনয় শিল্পী
শ্ৰেণী:গীতিকাৰ
শ্ৰেণী:গায়িকা
ৰত্ন শিল্পৰীতি

|
ৰত্ন শৈলী বা ৰত্ন শিল্পৰীতি বংগৰ মন্দিৰ স্থাপত্যৰ এটা শৈলী, যি ১৫ শতিকাৰপৰা ১৬ শতিকালৈকে বংগত মল্লভুম ৰাজ্যৰ অধীনত (মল্ল বংশ বুলিও কোৱা হয়) উৎপত্তি হৈছিল। ইয়াক হিন্দু মন্দিৰ স্থাপত্যত আঞ্চলিক শৈলী হিচাপে উৎপত্তি হোৱা বুলি কয়।
ই চালা মন্দিৰৰ এক বিস্তৃত শৈলী। ৰত্ন শৈলীৰ মন্দিৰৰ বিশেষ বৈশিষ্ট্য হ’ল দেৱাল আৰু চালৰ সংযোগ স্থলত কৰা কাৰুকাৰ্য।

সমগ্ৰ বংগত ৰত্ন শৈলীৰ মন্দিৰ নিৰ্মাণ কৰা হৈছিল। কিন্তু অধিকাংশ মন্দিৰ বিষ্ণুপুৰ চহৰত পোৱা যায়। বৰ্তমান সময়ত এই মন্দিৰসমূহ বৰ্তমান দুটা পৃথক ৰাষ্ট্ৰীয় ভূ-খণ্ডত অৱস্থিত: ভাৰতৰ পশ্চিম বংগ আৰু ত্ৰিপূৰা আৰু বাংলাদেশ।

ব্যুৎপত্তিবিজ্ঞান

ৰত্ন শৈলীৰ মন্দিৰৰ বক্ৰ চালৰ ওপৰত এটা বা ততোধিক টাৱাৰ বা শিখৰ থাকে। এই শিখৰবোৰ বংগ মন্দিৰৰ স্থাপত্যত ৰত্ন (মণি) নামেৰে জনাজাত। এই মন্দিৰৰ স্থাপত্য শৈলীৰ নাম এই শিখৰ (ৰত্ন)ৰপৰাই লোৱা হৈছে।

ইতিহাস

১৫-১৬ শতিকাত ৰত্ন শৈলীৰ সৃষ্টি হৈছিল। প্ৰথম লিপিবদ্ধ ৰত্ন শৈলীৰ মন্দিৰটো হৈছে ১৬৩৮ চনত মল্ল ৰজাসকলে নিৰ্মাণ কৰা বৃন্দাবন-চন্দ্ৰ মন্দিৰ।

এক-ৰত্ন

এই ধৰণৰ ৰত্ন শৈলীৰ "চৰচলা" চালৰ মাজত "ৰত্ন" (শিখৰ) থাকে। এক-ৰত্ন মন্দিৰটো মল্ল শাসকসকলৰ বিশেষ প্ৰিয় আছিল, তেওঁলোকে নিজৰ ৰাজধানী চহৰ বিষ্ণুপুৰত এনে বহু মন্দিৰ নিৰ্মাণ কৰিছিল। বিষ্ণুপুৰৰ বাহিৰত এক-ৰত্ন মন্দিৰ বিৰল, কিন্তু য'ত আছে তাত সাধাৰণতে ১৭ বা ১৮ শতিকাৰ আৰম্ভণিতে নিৰ্মাণ কৰা হৈছিল, যেনে মেদিনীপুৰৰ দাসপুৰত আৰু শেহতীয়াকৈ আৱিষ্কাৰ কৰা হৈছে, পূৰ্বা বৰ্ধমানৰ কেন্দূৰৰ দামোদৰ মন্দিৰ।

পঞ্চ-ৰত্ন

পঞ্চৰত্ন শৈলীৰ একমহলীয়া মন্দিৰৰ গঠন। এই ধৰণৰ মন্দিৰ শৈলীত আন্তঃগাঁথনিটো চালৰ চাৰিটা চুকত এটা বৃহৎ কেন্দ্ৰীয় টাৱাৰ (ৰত্ন) আৰু চাৰিটা সৰু টাৱাৰ (ৰত্ন)ৰে গঠিত। এই বিন্যাসৰ সৈতে উত্তৰ ভাৰতৰ পঞ্চায়তন মন্দিৰ শৈলী (যেনে খাজুৰাহো আৰু দেওগড়)ৰ সৈতে সাদৃশ্য দেখা যায়, য’ত মূল মন্দিৰটো প্লিন্থৰ চাৰিটা চুকত সৰু সৰু মন্দিৰেৰে আগুৰি আছে। বিষ্ণুপুৰৰ শ্যামৰায় মন্দিৰ আৰু গোকুলনগৰৰ কীৰ্তিচিহ্নস্বৰূপ গোকুলচান্দ মন্দিৰ পঞ্চৰত্ন মন্দিৰৰ ধ্ৰুপদী উদাহৰণ।

নৱ-ৰত্ন

নৱ-ৰত্ন মন্দিৰত ৯টা ৰত্ন (টাৱাৰ) আৰু ২ মহলীয়া। মন্দিৰৰ দুমহলীয়াত মুঠ ৮খন চাল আছে, প্ৰত্যেকতে ৪খন চাল আছে।
প্ৰথম মহলাৰ চাৰিটা কোণত ৪টা ৰত্ন (টাৱাৰ) আৰু দ্বিতীয় মহলাৰ চাৰিটা কোণত ৪টা ৰত্ন (টাৱাৰ) আৰু এটা বৃহৎ কেন্দ্ৰীয় ৰত্ন (টাৱাৰ) আছে। কলকাতাৰ সমীপৰ বিখ্যাত দক্ষিণেশ্বৰ কালি মন্দিৰটো নবা-ৰত্ন শৈলীত নিৰ্মাণ কৰা হৈছে। সৰ্বশ্ৰেষ্ঠ নৱ-ৰত্ন মন্দিৰটো হ’ল দিনাজপুৰৰ কান্তানগৰৰ কান্তজ্য’ মন্দিৰ। এই বিশাল আৰু বাহুল্যৰে সজ্জিত মন্দিৰটো ১৮ শতিকাৰ আৰম্ভণিতে নিৰ্মাণ কৰা হৈছিল।

অন্যান্য

ত্ৰয়োদশ-ৰত্নঃ এইধৰণৰ মন্দিৰ ১৩টা ৰত্নৰে গঠিত।
পঞ্চৰত্ন-ৰত্নঃ এইধৰণৰ মন্দিৰ ১৫টা ৰত্নৰে গঠিত।
সপ্তদশ-ৰত্নঃ এইধৰণৰ মন্দিৰ ১৭টা ৰত্নৰে গঠিত।
পঞ্চবিংশতি-ৰত্নঃ এইধৰণৰ মন্দিৰ ২৫টা ৰত্নৰে গঠিত।

তথ্যসূত্ৰ

শ্ৰেণী:স্থাপত্য
গ্ল'বেল টাইমছ

গ্ল'বেল টাইমছ (simplified Chinese: 环球时报; traditional Chinese: 環球時報; pinyin: Huánqiú Shíbào) এক দৈনিক বাতৰি কাকত, পিপলছ ডেইলিৰ সৈতে সম্পৰ্কিত। ই সাম্যবাদী চীনা দৃষ্টিকোণেৰে আন্তঃৰ্জাতিক বাতৰি প্ৰকাশ কৰে৷

বুৰঞ্জী

১৯৯৩ চনত চীনা ভাষাৰ প্ৰকাশন হিচাপে যাত্ৰাৰম্ভ কৰা কাকতখনৰ ইংৰাজী সংস্কৰণ ২০০৯ চনৰ ২০ এপ্ৰিলত আৰম্ভ কৰা হয়৷ বাহিৰা মাধ্যমৰ বিৰুদ্ধে যুঁজ দিওঁতে প্ৰায় ৪৫ বিলিয়ন য়ুৱান বা ৬.৬ বিলিয়ন (৬৬০ কোটি) ইউ এছ ডলাৰ খৰচ হৈছিল।

চীনা ভাষাৰ সংস্কৰণে আন্তঃৰ্জাতিক সমস্যা আৰু বাতৰিত অধিক গুৰুত্ব প্ৰদান কৰে, পিচে ইংৰাজী ভাষাৰ সংস্কৰণে চীনা আন্তৰিক বাতৰিতহে অধিক গুৰুত্ব আৰোপ কৰে।

সম্পাদনা

চীনা ভাষাৰ সংস্কৰণে এক চৰকাৰপন্থী আৰু উগ্ৰ জাতীয়তাবাদী অৱস্থান গ্ৰহণ কৰা বুলি অনেকে মত পোষণ কৰে। পিছে, ইংৰাজী ভাষাৰ সংস্কৰণটোৱে ইমান উগ্ৰ পন্থ অৱলম্বন নকৰে বুলি এগৰাকী সম্পাদকে মত প্ৰকাশ কৰিছে।

তথ্যসূত্ৰ

শ্ৰেণী:বাতৰি কাকত
নোৰা পোলী

নোৰা মাৰ্গাৰেট পোলী (, ২৯ জুলাই ১৮৯৪-১৯৮৮) গ্ৰীষ্মকালীন অলিম্পিকত ভাৰতক প্ৰতিনিধিত্ব কৰা প্ৰথম মহিলা আছিল, যেতিয়া তেওঁ ১৯২৪ চনৰ গ্ৰীষ্মকালীন অলিম্পিকত টেনিছ প্ৰতিযোগিতাত প্ৰতিদ্বন্দ্বিতা কৰিছিল।

জন্ম পৰিচয়

নোৰা পোলীৰ জন্ম ভাৰতৰ বেংগলত হৈছিল, ৰেকৰ্ডে দেখুৱায় যে, তেওঁ ১৯০১ চনত ইষ্টবোৰ্ণৰ বৰ্ডিং স্কুললৈ যোৱাৰ আগতে স্কটলেণ্ডত বাস কৰি আছিল, পিছত ১৯১৫ চনত সিডনী ট্ৰেপছ পোলীৰ সৈতে বিবাহ পাশত আৱদ্ধ হৈছিল, যি ১৯০২ চনৰ পৰা ভাৰতীয় সেনাত সেৱা কৰি আছিল আৰু পিছত মেজৰ পদলৈ পদোন্নত হৈছিল।

পোলীয়ে ফ্ৰান্সৰ পেৰিছত অনুষ্ঠিত হোৱা ১৯২৪ চনৰ গ্ৰীষ্মকালীন অলিম্পিকত মহিলা একক আৰু মিশ্ৰিত ডাবলছ টেনিছ দুয়োটা প্ৰতিযোগিতাত প্ৰতিদ্বন্দ্বিতা কৰিছিল। তেওঁ কানেছৰ এখন প্ৰতিযোগিতাত ছেমি ফাইনেলত উপনীত হৈ অনুষ্ঠানটোৰ বাবে সাজু হৈছিল। অলিম্পিক মহিলা এককত তেওঁ দ্বিতীয় ৰাউণ্ডত গ্ৰীক খেলুৱৈ লেনা ভালাওৰিটৌ-স্কাৰামাগাক প্ৰতিদ্বন্দ্বিতা কৰাৰ আগতে প্ৰথম ৰাউণ্ড এটাত তেওঁ বাই গৈছিল যদিও তেওঁ অৱশেষত তিনিটা ছেটত জয়লাভ কৰিছিল; তৃতীয় ৰাউণ্ডত তেওঁ স্পেনিছ খেলুৱৈ লিলি এলভাৰেজৰ বিৰুদ্ধে খেলিছিল যদিও দুৰ্ভাগ্যবশতঃ তেওঁ সম্পূৰ্ণৰূপে আউটপ্লে হৈছিল আৰু পোন ছেটত ০–৬, ৩–৬ ত পৰাস্ত হৈছিল। তেওঁ ভাৰতৰ পৰা যোৱা চিডনী জেকবৰ সৈতে টীমআপ কৰে আৰু মিশ্ৰিত ডাবলছত প্ৰথম ৰাউণ্ডত জয়লাভ কৰিছিল, পিছত দ্বিতীয় ৰাউণ্ডত তেওঁলোকে এডউইন মেকক্ৰিয়া আৰু মেৰী ৱালিছৰ আইৰিছ যোৰক তিনিটা ছেটত পৰাজয় কৰিছিল।

অলিম্পিকৰ পিছত একে গ্ৰীষ্মকালতে, পোলীয়ে ইংলেণ্ড ভ্ৰমণ কৰিছিল আৰু টুনব্ৰিজ ৱেলছ টেনিছ টুৰ্ণামেণ্টকে ধৰি ইংলেণ্ডৰ দক্ষিণত আৰু কেইটামান টুৰ্ণামেণ্ট খেলিছিল, আৰু বেক্সহিল-অন-চিৰ এটা অনুষ্ঠানত খেলিছিল। ইয়াৰ পিছত তেওঁৰ আৰু কোনো ৰেকৰ্ড পোৱা নাযায়।

মৃত্যু

১৯৮৮ চনত যুক্তৰাজ্যৰ হেৰফৰ্ডশ্বায়াৰৰ লেয়মিনষ্টাৰত নোৰা পোলীৰ মৃত্যু হয়।

তথ্য সংগ্ৰহ

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:ভাৰতৰ টেনিছ খেলুৱৈ
শ্ৰেণী:ভাৰতীয় অলিম্পিক প্ৰতিযোগী
আজলীতৰা নেওগ

আজলীতৰা নেওগ (১৯১৩–১৯৪৯) এগৰাকী অসমীয়া শিশু সাহিত্যিক আৰু কবি।

সংক্ষিপ্ত জীৱনী

১৯১৩ চনৰ ৫ ডিচেম্বৰত আজলীতৰা নেওগৰ জন্ম হৈছিল। তেওঁ বেণুধৰ ৰাজখোৱা আৰু ৰত্নকুমাৰীৰ পঞ্চম কন্যা আছিল। তেওঁ ৰচিত শিশু গ্ৰন্থসমূহ হ'ল: ‘আলিবাবা আৰু দুকুৰি ডকাইত’, ‘সিন্দবাদ আৰু সাতোটি জলযাত্ৰা’, ‘আলাউদ্দিন আৰু এটি আচৰিত চাকি’, ‘আনন্দৰাম ঢেকিয়াল ফুকন’, ‘গুণাভিৰাম বৰুৱা’।

১৯৩০ চনত ডিম্বেশ্বৰ নেওগৰ লগত বিবাহ পাশত আৱদ্ধ হয়। তেওঁলোকৰ মুঠ সাতটা সন্তান (তিনিজন পুত্ৰ আৰু চাৰিগৰাকী জী) আছিল। ১৯৪৯ চনৰ ১ নৱেম্বৰৰ দিনা কেৱল ৩৫ বছৰ বয়সতে আজলীতৰা নেওগৰ মৃত্যু হয়।

তথ্য সংগ্ৰহ

বাহ্যিক সংযোগ

আজলীতৰা নেওগৰ বিষয়ে

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমীয়া শিশু সাহিত্যিক
জ্যোতি দ্বিভাষিক অভিধান

জ্যোতি দ্বিভাষিক অভিধান (ইংৰাজী: Jyoti Divashik Abhidhan) ড০ প্ৰণৱজ্যোতি ডেকাৰ দ্বাৰা সংকলিত এখন ইংৰাজী-অসমীয়া দ্বিভাষিক সমাৰ্থক অভিধান৷ অভিধানখন পোনপ্ৰথমবাৰৰ বাবে ১৯৯০ চনত প্ৰকাশিত হৈছিল৷ অভিধানখনত ৬০,০০০ তকৈও অধিক ইংৰাজী শব্দ আৰু এক লাখতকৈও অধিক অসমীয়া শব্দ সন্নিৱিষ্ট হৈছে৷ অভিধানখন গুৱাহাটী উচ্চ ন্যায়ালয়ৰ দ্বাৰা অনুমোদনপ্ৰাপ্ত৷

প্ৰণেতা

প্ৰণৱজ্যোতি ডেকা (ইংৰাজী: Pranavjyoti Deka; জন্ম: ১৯৩৯, মৃত্যু: ৬ এপ্ৰিল, ২০২৪) অসমৰ এগৰাকী গল্পকাৰ, ঔপন্যাসিক, গৱেষক, অভিধান প্ৰণেতা, ভূ-তত্ত্ববিদ আৰু অধ্যাপক। ২০১৩ চনত প্ৰকাশিত অভিধানখনৰ সপ্তম সংস্কৰণত ৬০,০০০তকৈও অধিক ইংৰাজী শব্দ আৰু ১ লাখতকৈও অধিক অসমীয়া শব্দ সন্নিৱিষ্ট হৈছে৷

অনুমোদন আৰু মন্তব্য

অভিধানখন অসমৰ গুৱাহাটী উচ্চ ন্যায়ালয়ৰ দ্বাৰা অনুমোদিত৷ ন্যায়িক আৰু প্ৰশাসনিক স্তৰৰ সকলোধৰণৰ অনুবাদৰ বাবে এই অভিধানখন ন্যায়ালয়ে অনুমোদন কৰিছে৷

অসমৰ সাহিত্যাচাৰ্য ড০ সত্যেন্দ্ৰনাথ শৰ্মাই অভিধানখনৰ প্ৰসংগত কৈছে- অভিধানখন "অসমীয়া সাহিত্যলৈ বৰ্তমান শতাব্দীৰ সৰ্ববৃহৎ একক অৱদান"৷

লগতে চাওক

প্ৰণৱজ্যোতি ডেকা

তথ্য সংগ্ৰহ

শ্ৰেণী:অসমীয়া গ্ৰন্থ
শ্ৰেণী:অভিধান
শ্ৰেণী:প্ৰণৱজ্যোতি ডেকাৰ গ্ৰন্থ
আৰ্যভট্ট (কৃত্ৰিম উপগ্ৰহ)

আৰ্যভট্ট (হিন্দী: आर्यभट) ভাৰতৰ প্ৰথম কৃত্ৰিম উপগ্ৰহ। ভাৰতৰ বিখ্যাত জ্যোতিৰ্বিদ আৰ্যভট্টৰ নামেৰে এই উপগ্ৰহটোৰ নামকৰণ কৰা হৈছিল।

উৎক্ষেপণ

১৯৭৫ চনৰ ১৯ এপ্ৰিলত কাপুষ্টিন য়াৰৰ পৰা কছমছ-৩ এম উৎক্ষেপণ যানখনৰ সহায়ত ভাৰতে আৰ্যভট্ট উপগ্ৰহ উৎক্ষেপণ কৰিছিল। আৰ্যভট্ট উপগ্ৰহ ভাৰতীয় মহাকাশ গৱেষণা সংস্থাৰ দ্বাৰা নিৰ্মাণ কৰা হৈছিল।

তথ্য সূত্ৰ

শ্ৰেণী:কৃত্ৰিম উপগ্ৰহ
শ্ৰেণী:ভাৰতীয় মহাকাশ গৱেষণা সংস্থা
২৬ ছেপ্টেম্বৰ

ঘটনাৱলী

১৫৮০ - ইংৰাজ নৌ অভিযাত্ৰী ফ্ৰান্সিছ ড্ৰেকে (Francis Drake) পৃথিৱী পৰিক্ৰমা সম্পূৰ্ণ কৰে।
১৯৪২ - ভাৰতৰ বিজ্ঞান গৱেষণাৰ উন্নতি সাধন, পৰামৰ্শ তথা সংযোগ ৰক্ষাৰ বাবে ভাৰত চৰকাৰৰ বাণিজ্য মন্ত্ৰালয়ৰ বৈজ্ঞানিক আৰু ঔদ্যোগিক গৱেষণা পৰিষদ গঠন কৰা হয়।
১৯৭৯ - চৌধুৰী চৰণ সিং-ক সভাপতি আৰু ৰাজ নাৰায়ণক কাৰ্যকৰী সভাপতি ৰূপে লৈ নতুন ৰাজনৈতিক দল লোকদল গঠন কৰা হয়।

জন্ম

১৮২০ - ঈশ্বৰচন্দ্ৰ বিদ্যাসাগৰ, উনৈশ শতিকাৰ বিশিষ্ট বঙালী শিক্ষাবিদ, সমাজ সংস্কাৰক আৰু গদ্যকাৰ আছিল। প্ৰকৃত নাম ঈশ্বৰচন্দ্ৰ বন্দ্যোপাধ্যায়। সংস্কৃত ভাষা আৰু সাহিত্যত অগাধ পাণ্ডিত্যৰ বাবে জীৱনৰ প্ৰথমচোৱাতে বিদ্যাসাগৰ উপাধি লাভ কৰে। সংস্কৃতৰ বাদেও বঙালী আৰু ইংৰাজী ভাষাত বিশেষ ব্যুৎপত্তি আছিল। তেওঁই প্ৰথম বঙালী লিপি সংস্কাৰ কৰে ইয়াক যুক্তিবহ কৰে তোলে।
১৮৪৯ - আইভান পাভল'ভ পেট্ৰোভিচ (ইংঃ Ivan Petrovich Pavlov, অন্য় তথ্য় সূত্ৰ মতে জন্ম তাৰিখ ১৪ ছেপ্টেম্বৰ), ৰাছিয়াৰ জীৱ আৰু চিকিৎসা বিজ্ঞানী, তেখেতে ১৯০৪ চনত চিকিৎসা বিজ্ঞানৰ নোবেল বঁটা লাভ কৰিছিল।
১৮৮৮ - টি এছ ইলিয়ট, আমেৰিকান কবি, সমালোচক, নাট্যকাৰ।
১৮৮৯ - মাৰ্টিন হেইডেগাৰ (Martin Heidegger), জাৰ্মান দাৰ্শনিক।
১৮৯১ - চাৰ্লছ মাঞ্চ (Charles Munch), আন্তৰ্জাতিক খ্যাতি সম্পন্ন বেহেলা বাদক।
১৯২৩ - দেৱ আনন্দ, বিখ্য়াত ভাৰতীয় অভিনেতা আৰু পৰিচালক।
১৯৩২ - ড॰ মনমোহন সিং, ভাৰতৰ প্ৰাক্তন প্ৰধানমন্ত্ৰী।
১৯৪৬ - জন্‌ছ মহলীয়া, অসমৰ চলচ্চিত্ৰ নিৰ্মাতা।
১৯৮১ - ছেৰেনা ৱিলিয়ামছ, পেছাদাৰী মহিলা টেনিছ খেলুৱৈ।

মৃত্যু

১৯০২ - লিভায় ষ্ট্ৰাঅ'ছ (Levi Strauss), জীনছ্ আৰু অন্য় কাপোৰৰ কোম্পানী লিভায় ষ্ট্ৰাঅ'ছ এণ্ড কো (Levi Strauss & Co.)ৰ প্ৰতিষ্ঠাতা।
১৯৫১ - হেঞ্চ ক্লুজ (Hans Cloos), জাৰ্মান ভূ-তত্ত্ব বিদ।
১৯৫৬ - লক্ষ্মণ কাশীনাথ কিলোস্কাৰ, ভাৰতৰ এগৰাকী প্ৰসিদ্ধ উদ্যোগপতি।
১৯৭৭ - উদয় শংকৰ, আন্তৰ্জাতিক খ্যাতি সম্পন্ন নৃত্যশিল্পী।
১৯৮৯ - হেমন্ত কুমাৰ মুখাৰ্জী, খ্যাতনামা কণ্ঠশিল্পী তথা সুৰকাৰ, ৬৯ বছৰ বয়সত মৃত্যু হয়।
১৯৯০ - এলবাৰ্ট' ম'ৰাভিয়া, প্ৰখ্যাত সাহিত্যিক। টু-ৱমেন তেওঁৰ প্ৰসিদ্ধ ৰচনা।
২০১৯ - দিলীপ কুমাৰ দত্ত, অসমীয়া গণিতজ্ঞ, শিক্ষাবিদ আৰু লেখক।

দিৱস

ৰাষ্ট্ৰীয় পতাকা দিৱস (ইকুৱেডৰ)।
আন্তঃৰাষ্ট্ৰীয় সম্পূৰ্ণ পাৰমানৱিক অস্ত্ৰ নিৰ্মূল দিৱস। (International Day for the Total Elimination of Nuclear Weapons)

বাহ্যিক সংযোগ

বিবিচি: এই দিনটোত ঘটা কেইটামান উল্লেখযোগ্য ঘটনা

শ্ৰেণী:ছেপ্টেম্বৰ
শ্ৰেণী:ইংৰাজী বৰ্ষপঞ্জীৰ দিন

তথ্য় সূত্ৰ
২০ ফেব্ৰুৱাৰী

২০ ফেব্ৰুৱাৰী দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৫১তম দিন। বছৰটো শেষ হ’বলৈ এই দিনৰ পৰা মুঠ ৩১৪টা দিন (অধিবৰ্ষত ৩১৫ দিন) বাকী থাকে।

বিশেষ ঘটনা

১৯৮৭ - মিজোৰামক ভাৰতবৰ্ষৰ ২৩তম ৰাজ্য হিচাপে ঘোষণা কৰা হয়।

১৯৩২ চনৰ আজিৰ দিনটোতে অসমৰ প্ৰসিদ্ধ গল্পকাৰ, ঔপন্যাসিক, নাট্যকাৰ ,প্ৰবন্ধকাৰ, শিশু সাহিত্যিক, কবি , কথাছবি নিৰ্মাতা, জনপ্ৰিয় পষেকীয়া 'প্ৰান্তিক'ৰ প্ৰতিষ্ঠাপক মুখ্য সম্পাদক ডঃ ভবেন্দ্ৰ নাথ শইকীয়াদেৱৰ জন্ম হৈছিল।

মৃত্যু

১৯৫০ - শৰৎচন্দ্ৰ বসু, ভাৰতৰ স্বাধীনতা সংগ্ৰামী।
২০০৯ - অমিতা মালিক, ভাৰতীয় মিডিয়া সমালোচক।
২০১৬ - হীৰেন্দ্ৰ নাথ দত্ত, অসমীয়া কবি আৰু সমালোচক।
২০২২ - শকুন্তলা চৌধুৰী, ভাৰতীয় সমাজ কৰ্মী।

দিৱস

বিশ্ব সামাজিক ন্যায়বিচাৰ দিৱস

তথ্য সংগ্ৰহ

শ্ৰেণী:ফেব্ৰুৱাৰী
শ্ৰেণী:ইংৰাজী বৰ্ষপঞ্জীৰ দিন
ৰাৱণৰ গৰ্ব

১৪ অধ্যায় ।

ৰাৱণৰ গৰ্ব ।

ছবি ।

আকাশে থাকিয়া মই,         ধনুচ যুৰিবোঁ শৰ,

স্বৰ্গপুৰ ফুৰিবোহোঁ বলে ।

পৃথিবীক ঝঙ্কাৰিয়া,         জলৰ তলক নিবোঁ,

পৰ্ব্বতক তুলিবোঁ সকলে ॥১

বায়ুৰ পথক ভেদি,         সূৰ্য্যপথ নিৰোধিবোঁ,

মুদিবোহোঁ চন্দ্ৰৰ পথক ।

পাতালক বিদৰিবোঁ,         নাগৰ লোকক মাৰি,

শোষিবোহোঁ সাতো সাগৰক ॥২

তুষিবোহোঁ ৰাক্ষসক,         তুষি বন্ধু সমস্তক,

বৈৰ সব নিলড়িবোঁ যত ।

জ্বলিবোহোঁ অগ্নিসম,         ক্ৰোধসব সাফলিয়া,

ত্ৰৈলোক্যক উচ্ছেদোঁ সমস্ত ॥৩

যতেক দেৱতা দেখি,         সব মান সাৰিবোহোঁ,

যমক জিনিবোঁ ঘোৰ ৰণে ।

বাসৱক জিনি মই,         অমৰাৱতী বিধ্বংসিবোঁ,

মোক যুজিবেক কোন জনে ॥৪

বৰুণক যুজে জিনি,         নাগপাশ কাঢ়ি লৈবোঁ,

অগনিক জিনিবোঁ সংগ্ৰামে ।

কুবেৰ দাদাক জিনি,         পুষ্পক বিমান নিলোঁ,

মোক কি কৰিবে তোৰ ৰামে ॥৫

স্বৰ্গ মৰ্ত্ত পাতালত,         বীৰ আছে যত যত,

সমৰত জিনিলোঁ সবাক ।

তিনিয়ো লোকৰ মাজে,         যতেক সুন্দৰী আছে,

হৰি আনি আছোহোঁ লঙ্কাক ॥৬

শঙ্কৰে সহিতে মই,         কৈলাসক তুলি লৈলোঁ,

সুৰাসুৰ মোক কৰে সেৱ ।

ব্ৰহ্মা বিষ্ণু মহেশ্বৰ,         এই তিনি বেতিৰেক,

মোক উপাসয় যত দেৱ ॥৭

ত্ৰৈলোক্যৰ ৰাজা যত,         সেবৈ মোৰ চৰণত,

মই ৰাজা তিনিয়ো লোকৰ ।

তোক হৰি লঙ্কা নিবোঁ,         স্বামী দেৱৰক তোৰ,

মাৰি পেশোঁ যমৰ নগৰ ॥৮

ৰামৰ চৰিত্ৰ পদ,         শুনিয়োক সভাসদ,

মৰণক আগত নে দেখা ।

তিলে তিলে টুটে আয়ু,         কৈতপৰে প্ৰাণবায়ু,

জীৱন জলৰ যেন ৰেখা ॥৯

যত দেখা বন্ধু ধন,         সবে মিছা অকাৰণ,

মায়ায়ে কৰিলে এক ঠাই ।

মৰি যাইবা একতিলে,         কাল অজগৰে গিলে,

ৰাম নাম বিনে গতি নাই ॥১০

শাস্ত্ৰৰ বুজিয়ো মজ্জা,         নামেসে দেৱৰ ৰাজা,

নামেসে কৰিবে পৰিত্ৰাণ ।

কলিত লভিবা গতি,         নামত কৰিয়ো ৰতি,

নহি আন নামৰ সমান ॥১১

ৰামত কৰিয়ো আশ,         চৰণত লৈয়ো বাস,

তেজা ছাৰ ভাস ভুষ কাম ।

মাধৱ কন্দলী কবি,         ৰামৰ চৰিত্ৰ ছবি,

ৰচিলন্ত বোলাঁ ৰাম ৰাম ॥১২
মৰাণহাট

মৰাণহাট (IPA: ˈmɔːrænˌhɑːt) অসমৰ শিৱসাগৰ জিলাত অৱস্থিত এখন সৰু নগৰ৷ ইয়াত বাস কৰা মৰাণ গোষ্ঠীৰ লোকৰ বাবে এই অঞ্চলটোৰ এই নাম হয়৷

ভৌগোলিক বিৱৰণ

মৰাণহাট শিৱসাগৰ আৰু ডিব্ৰুগড় জিলাৰ সীমামূৰীয়া নগৰ। ডিব্ৰুগড় জিলাৰ মৰাণ লোকপিয়ল নগৰ আৰু শিৱসাগৰ জিলাৰ মৰাণহাট পৌৰনগৰক ৩৭ নং ৰাষ্ট্ৰীয় ঘাইপথে বিভাজন কৰিছে।

জনসংখ্যা

২০০১ চনৰ লোকপিয়ল অনুসৰি মৰাণহাটৰ জনসংখ্যা ৫৭৭৯ জন। ইয়াৰে পুৰুষ ৫৫% আৰু মহিলা ৪৫%। ৰাষ্ট্ৰীয় সাক্ষৰতাৰ হাৰ ৫৯.৫%ৰ তুলনাত নগৰখনৰ গড় সাক্ষৰতাৰ হাৰ ৭৮%। ৮০% পুৰুষ আৰু ৭৭% মহিলা সাক্ষৰ। মৰাণহাটৰ ১১% জনসংখ্যা ৬ বছৰৰ তলৰ।

শিক্ষা

নগৰখনত বহুকেইখন অসমীয়া মাধ্যম তথা ইংৰাজী আৰু হিন্দী মাধ্যমৰ বিদ্যালয় আছে।
বিদ্যালয়-
চে'ইণ্ট যোচেফ হাইস্কুল
মৰাণ উঃমাঃ বিদ্যালয়
চে'ইণ্ট এণ্ড্ৰিউজ হাইস্কুল
মৰাণ ছোৱালী উচ্চ বিদ্যালয়
নেহৰু হিন্দী বিদ্যালয়

মহাবিদ্যালয়
মৰাণ মহাবিদ্যালয়
মৰাণ মহিলা মহাবিদ্যালয়

যাতায়ত ব্যৱস্থা

মৰাণহাট অসমৰ প্ৰধান প্ৰধান ঠাইবোৰৰ সৈতে চৰকাৰী আৰু বেচৰকাৰী বাচেৰে সু-সংযোজিত হৈ আছে। সমীপবৰ্তী ৰেলষ্টেচনটো হ'ল মৰাণহাট। এই ষ্টেচনত ৰাজধানী, যশৱন্তুপুৰ এক্সপ্ৰেছ আৰু ৰঙিয়া-ডিব্ৰুগড় এক্সপ্ৰেছ ৰয়। আটাইতকৈ ওচৰত থকা বিমানবন্দৰটো মোহনবাৰী বিমানবন্দৰ। নগৰখনৰ পৰা ইয়ালৈ দূৰত্ব ৪০ কিঃমিঃ।

তথ্যসূত্ৰ

শ্ৰেণী:অসমৰ নগৰ-মহানগৰ
শ্ৰেণী:শিৱসাগৰ জিলা